Intel 80486

Intel 80486, også kalt 80486, i486 og 486, var en 32-bit mikroprosessor som ble lansert av Intel den 10. april 1989. Intel 80486 var andre generasjons 32-bit x86-prosessor, og den første prosessor i x86-arkitekturen med en utstrakt bruk av pipeline-prinsippet under utførelsen av instruksjoner. Dette var opprinnelig en egenskap som skilte RISC-arktitekturer fra CISC, og 80486 ble derfor ofte omtalt som en hybrid («CRISC»). 80486 utførte i snitt 1,2 instruksjoner per klokkepuls, mens forgjengeren Intel 80386 i snitt trengte 3,2 klokkepulser på utførelsen av en instruksjon.

80486 hadde 8 Kb integrert hurtigminne for data og instruksjoner, mens hurtigminnet for 80386 var tilgjengelig som eksterne brikker. I tillegg var koprosessoren Intel 80387 for flyttallsberegninger integrert. I 80386 var 80387 en ekstern spesialprosessor og valgmulighet. Større integrering av komponenter gjorde at 80486 ble den første x86 prosessor med mer enn 1 million transistorer.

Intel kunngjorde den 18. mai 2006 at produksjonen av Intel 80486 ville opphøre den 28. september 2007.Tony Smith: Intel cashes in ancient chips, Register Hardware, 18. mai 2006 Selv om prosessoren på dette tidspunktet var avleggs i personlige datamaskiner, hadde den blitt benyttet i innebygde systemer innenfor romfarts-teknologi.

 Referanser 

Kategori:Intel x86 mikroprosessorer
Kategori:IT-relaterte introduksjoner i 1989
Kategori:Produktavviklinger i 2007
Kategori:1989 i USA
Kategori:2007 i USA